Duer i kolonihaveforening ved Aalborg ramt af alvorlig fjerkræsygdom. Det oplyser Fødevarestyrelsen. - Fødevarestyrelsen har fundet Newcastle disease i et fuglehold med 40 duer ved Aalborg. Op mod 1.000 fugle i kolonihaveforeningen aflives torsdag. Sygdommen er konstateret i dag, onsdag. Allerede torsdag begynder aflivningen af mere end 1.000 duer, høns, papegøjer og parakitter i en kolonihaveforening på Hønsevænget i Aalborg SV. Fødevarestyrelsen skriver, at beslutningen sker på baggrund af analyseresultater fra Statens Serum Institut. De har nemlig påvist sygdommen 'Newcastle disease' blandt 40 duer i kolonihaveforeningen. Aflivningen sker for at sikre, at smitten ikke spreder sig til fugle udenfor kolonihaveforeningen. - Meget smitsom Flemming Kure Marker, der er veterinærchef i Fødevarestyrelsen,fortæller at det er i dag at styrelsen har modtaget henvendelsen fra en praktiserende dyrlæge, som var ude i kolonien. Vedkommende har haft en mistanke om fugleinfluenza eller newcastle disease. -	Sygdommen er meget smitsom blandt fugle, derfor ser vi alvorligt på sygdommen, fortæller Flemming Kure Marker, og understreger sygdommen ikke er farlig for mennesker. Der handles dog hurtigt fra styrelsens side. Allerede i morgen skal de mange dyr slåes ned. -	Aflivningen kommer til at foregå på den måde, at vi får assistance fra Beredskabsstyrelsen. Vi håber også, at ejerne vil være med til at indfange fugle. De bliver aflivet ved gasning, siger han. -	Det drejer sig om en fjerkrækoloni, hvor der er mange forskellige fugleholdere. Og de er så tætte, at vi betragter den som én enhed og dermed risiko for alle fugle er smittede, forklarer Flemming Kure Marker. Der er ogs mulighed for at politiet skal assitere i forbindelse med gasningen af fuglene. Undersøger omfang Lige nu er Fødevarestyrelsen i gang med at undersøge, om fjerkræsygdommen har spredt sig til fugle hos hobbyavlere, der har købt æg og fjerkræ fra fuglehold i kolonihaveforeningen eller på anden vis har været i kontakt med fugle fra Hønsevænget. Der findes effektive vacciner mod Newcastle disease, og det er obligatorisk at vaccinere fjerkræ i Danmark. Derfor er dyrlægerne i Fødevarestyrelsen ikke umiddelbart bekymrede for, at sygdommen spreder sig til landets store hønse- og kalkunfarme, sådan som det har været tilfældet med fugleinfluenza, lyder det fra myndighederne. Særlige regler For at undgå spredning af smitte, har Fødevarestyrelsen oprettet en beskyttelseszone på tre kilometer. Derudover har man oprettet restriktionszone på 10-kilometer rundt om kolonihaveforeningen. Læs mere på Fødevarestyrelsens hjemmeside , og om restriktionerne her .

Referat:
Fugle i Aalborg er ramt af frygtet sygdom.